Samkomulag um styttingu vinnuviku dagvinnufólks Samkomulag hefur náðst milli BSRB , og þar með Landssambands lögreglumanna , við alla viðsemjendur bandalagsins , ríkisins , Sambands íslenskra sveitarfélaga og Reykjavíkurborgar , um útfærslu á styttingu vinnutíma starfsmanna í dagvinnu . Næsta verkefni í kjaraviðræðum bandalagsins er að útfæra styttingu vinnuvikunnar fyrir vaktavinnufólk . „ Sú útfærsla sem sátt hefur náðst um varðandi styttingu vinnutíma dagvinnufólks hefur verið samþykkt með fyrirvara um að bandalagið nái ásættanlegri niðurstöðu í öðrum málum sem eftir er að leysa úr í kjaraviðræðunum , “ segir Sonja Ýr Þorbergsdóttir , formaður BSRB . Ekki er hægt að fara nánar út í hvað felst í þeirri útfærslu á þessari stundu , enda kjaraviðræðurnar á borði ríkissáttasemjara og óheimilt að upplýsa opinberlega um það sem fram fer á fundum á meðan viðræður eru í gangi undir verkstjórn Ríkissáttasemjara . Sonja segir það skýra kröfu BSRB að gengið verði lengra þegar kemur að styttingu vinnuviku vaktavinnufólks en dagvinnufólks , sem er í samræmi við þá stefnu sem mótuð var á 45. þingi bandalagsins haustið 2018 . Vinna við útfærslu styttingar vinnutíma vaktavinnufólks heldur áfram í næstu viku , auk þess sem áfram verður rætt um önnur mál sem aðildarfélög BSRB hafa falið bandalaginu að semja um .